
Kabanata 1




Ano ang isang Pastol?




Datapuwa’t nang makita niya ang mga karamihan, ay nahabag siya sa kanila, sapagka’t pawang nangahahapis at NANGANGALAT, na gaya ng mga tupa na WALANG PASTOR.



Mateo 9:36

Tayo ay hindi dapat na mahirapan pa sa kahulugan ng sino ang isang pastol. Ang isang pastol ay isang nagmamalasakit at nagmamahal na gabay sa tupa. Ang isang pastol ay isang taong tinawag ng Diyos upang alagaan ang tupa.

Sa bibliya, ang mga anak ng Diyos ay tinatawag na tupa at itinataas Niya ang mga taong tinatawag Niyang pastol upang bantayan ang mga tupang ito. Hindi tayo nakikita ng Diyos bilang isang grupo ng mga ahas, butiki, pusa at aso. Hindi! Nakikita Niya tayo bilang isang grupo ng mga tupa na nangangailangan ng pagmamahal, pagmamalasakit at paggabay.

Oh magsiparito kayo, tayo’y magsisamba at magsiyukod; tayo’y magsiluhod sa harap ng Panginoon na May-lalang sa atin.


Sapagka’t siya’y ating Dios, at TAYO’Y BAYAN NG KANIYANG PASTULAN, at MGA TUPA NG KANIYANG KAMAY. Ngayon, kung inyong didinggin ang kaniyang tinig!



Awit 95:6-7

Isinulat ko ang librong ito dahil ako ay lubos na naniniwala na maraming tao ang maaring makibahagi sa pag-aalaga sa mga tupa ng Diyos. Panahon na upang tayo ay bumangon at maging bahagi ng pag-aalaga sa mga tao ng Diyos. Ang pagiging isang pastol ang pinakadakilang gawain dahil mahal ng Panginoon ang mga tao at nakikita Niya ang mga ito bilang mga tupa na nangangailangan ng pag-aaruga at paggabay. Ang pagiging isang pastol ay isang dakilang gawain. Ito ang dahilan kung bakit ito ang gawain na ipinagkaloob kay apostol Pedro, ang ulo ng simbahan. Tandaan! Sinabi ni Hesus kay Pedro na patunayan ang kanyang pagmamahal sa pamamagitan ng pagpapakain at pag-aalaga sa mga tupa. Pedro, mahal mo ba Ako? Kung gayon pakainin mo ang aking mga tupa!


Kaya’t nang mangakapagpawing gutom sila, ay sinabi ni Jesus kay Simon Pedro, Simon, anak ni Juan, iniibig mo baga ako ng higit kay sa mga ito? Sinabi niya sa kaniya, Oo, Panginoon; nalalaman mo na kita’y iniibig. Sinabi niya sa kaniya, Pakanin mo ang aking mga kordero.

Sinabi niya sa kaniyang muli sa ikalawa, Simon anak ni Juan, Iniibig mo baga ako? Sinabi niya sa kaniya, Oo, Panginoon; nalalaman mo na kita’y iniibig. Sinabi niya sa kaniya, Alagaan mo ang aking mga tupa.

Sinabi niya sa kaniya sa ikatlo, Simon, anak ni Juan, Iniibig mo baga ako? Nalumbay si Pedro sapagka’t sa kaniya’y sinabing makaitlo, Iniibig mo baga ako? At sinabi niya sa kaniya, Panginoon, nalalaman mo ang lahat ng mga bagay; nalalaman mo na kita’y iniibig. Sinabi sa kaniya ni Jesus, Pakanin mo ang aking mga tupa.



Juan 21:15-17

Mayroong dalawang uri ng mga tao sa bawat simbahan: ang mga pastol at mga tupa. Ikaw ay maaring isang pastol o isang tupa. Ang pastol ay isang pastor. Sa katunayan, sa maraming wika walang ibang salita para sa “Pastol” o “Pastor”. Ang parehong salitang gamit para sa isang pastol ay ang salitang gamit para sa pastor. Nais kong gamitin ang salitang pastol dahil natutulungan nitong maintindihan ng lahat ang gawaing kaakibat nito. Nais kong gamiting ang salitang ‘pastol’ dahil ito ang malinaw na kahulugan kung ano talaga ang isang pastor. Ang pagiging pastol ay nangangahulugan na nakikita mo ang mga tao bilang mga tupa at nakikipag-ugnayan sa kanila bilang isang pastol.

Maraming mga kakaibang pagpapakahulugan ng salitang ‘pastor’ at ang lahat ay may kkanya-kanyang kaisipan kung ano talaga ang isang pastor o ano ang kanyang gawain. Gayunpaman, kapag sinasabi mong ikaw ay isang pastol alam mo kaagad na ang iyong tungkulin ay bantayan ang mga tupa. Kung ikaw ay isang pastol hindi mo mababantayan ang mga taong walang katangian ng pagiging tupa na hindi maaaring pangunahan, bantayan, turuan o pagmalasakitan. Sa wikang Ingles, ang salitang pastor ay karaniwang ginagamit upang sabihing ‘lingkod ng Diyos’ o kinatawan ng Diyos. Dahil dito, ang mga propeta, apostol , diakono at halos lahat ng kinatawan ng Diyos ay tinatawag na ‘pastor’. Ang isang pastol ay ang partikular na uri ng isang mangagawa na mayroong oras upang magmalasakit, oras upang magmahal, oras upang magpakain at oras upang tipunin ang mga tupa.

Pansinin sa kasulatan sa itaas na ang mga tupa ay nagkalat dahil walang isang pastol. Ang mga tupa ay hindi nagkakalat dahil walang propeta. Ang mga tupa ay hindi nagkakalat dahil walang mangangaral ng ebanghelyo o diakono. Ang mga tupa ay nagkakalat dahil walang pastol. Ako ay mau lubos na paniniwala na maraming mga tao ang tinawag na maging pastol. Maraming tao ang maaaring magbigay ng kanilang pagmamahal, kanilang oras, kanilang lakas upang bantayan ang isang tao. Alam ko ito dahil karamihan sa mga tao ang nagiging nanay at tatay at mayroong natural na kakayahang mag-alaga ng kanilang mga anak. Ang pagiging pastol ay kinapapalooban ng malaking pagmamahal, pagmamalasakit at paggabay kaya’t tinatawag sila ng mga tupa na kanilang mga ama. Kapag ang isang tao nang mayroong pagtawag bilang isang pastol, ang mga tao ay nagtitipontipon sa kanya dahil ang lahat ng tao ay nangangailangan ng pagmamahal, pagmamalasakit at pag-gabay.

Matutuhan na gamitin ang salitang ‘pastol’ sa paglalarawan ng mga taong nagmamalasakit sa mga anak ng Diyos at nagpapakain sa kanila, dahil iyon ay kung sino sila. Kapag inilalarawan mo ang iyong sarili bilang isang pastol, nakakatulong ito upang ikaw ay makatuon sa iyong gawain bilang isang pastol. Sa ngayon, marami ang mga taong dapat na nag-aaruga at nagmamahal at gumagabay sa mga tupa ang naging makamundong mga tao na mas nababagay sa isang pamantasan sa halip na sa simbahan.



Kung nakita mo ang isang pastol na nakaupo sa likuran ng kanyang mesa sa isang bangko, mabilis mo siyang tanungin “Saan mo iniwan ang iyong mga kambing at tupa? Ano na ang nangyayari sa kanila? Sino na ang nag-aalaga sa kanila?” Sa ngayon, iniwan ng maraming mga pastol ang kanilang mga kambing at tupa at matatagpuan sa mga lugar na malayo sa pagpapastol. Tinalikuran na nila ang karangalan na ibinigay sa atin upang mag-alaga ng mga anak ng Diyos at magpakain sa kanila. Huwag mong itapon ang librong ito. Ang pagpapasatol ay isang napakahalagang tungkulin. Ito ay gawain ng Diyos. Tanggapin mo ito ng seryoso. Maaari kang maging isang pastol at mag-alaga ng mga anak ng Diyos. Maaari kang gumawa ng isang bagay para sa Diyos!

Mayroong oras na tayo ay tumanggap subalit oras na para tayo ay magbigay! May panahon na tayo ay naturuan subalit panahon na upang tayo ay magturo! May panahon na tayo ay pinangunahan ng isang tao subalit panahon na upang tayo ang manguna sa iba! Ibigay mo ang iyong sarili para sa gawaing marangal na pagpapastol- pagmamahal, pagmamalasakit at pagtuturo ng mga tao. Ito ay isang karangalan. Kahit ikaw ay maging isang tao na nagtatrabaho at naglilingkod, maaari kang maging isang pastol. Maraming mga tao ang nagtatrabaho na nasa ministeryo. Ikaw ay maaari na maging isa mga ikinararangal na mga taong naglilingkod sa Diyos bilang isang pastol.

Kung ikaw ay nasa ministeryo ng may kabuuang oras, isipin mo ang iyong sarili bilang isang pastol kaysa isang lingkod ng Diyos. Ito ay makatutulong sa iyo upang mas mabuti mong maunawaan ang iyong tawag. Dumaloy sa pagmamahal, pagmamalasakit, paggabay at ang pagtuturo ng mga regalo ng Diyos at ikaw ay magiging isang pastol sa mga anak ng Diyos. Alalahanin mo na mahal na mahal ni Hesus ang Kanyang mga tupa. Siya ay namatay para sa atin. Mayroon Siyang pagmamalasakit sa atin! Ang sinumang nagbabantay sa mga tupa ng Diyos aykumikilos patungo sa pagmamahal ng Diyos dahil mahal ni Hesus ang mga tupa at Siya ay namatay para sa mga ito.



Kabanata 2




Bakit Maaari Ka na Maging Isang Pastol



Sa kabanatang ito, nais kong ipakita sa iyo na maraming mga dahilan na nababatay sa kasulatan kung bakit ako naniniwala na ikaw ay maaari na maging isang pastol. Naniniwala ako na sa isang punto ng iyong paglago bilang isang Kristiyano, sa isang antas ikaw ay maari na maging isang pastol. Itinuturo ng Bibliya mula sa maraming anggulo ang ukol sa iyong pagiging mabunga sa ministeryo. Ang Salita ay nagtuturo rin sa atin na “marami” at hindi “kakaunti” ang tinawag sa ministeryo.


At pinagkalooban niya ang mga iba na maging mga apostol; at ang mga iba’y propeta; at ang mga iba’y evangelista; at ang mga iba’y pastor [poimen] at mga guro; Sa ikasasakdal ng mga banal, sa gawaing paglilingkod sa ikatitibay ng katawan ni Cristo:



Mga Taga-Efeso 4:11-12

Ang karaniwang pagpapakahulugan ng Kasulatang iyo ay ang Diyos ay nagbigay ng natatanging tungkulin sa pang-miministeryo sa Simbahan dahil sa tatlong pangunahing mga kadahilanan:

1. Upang pakaganapin ang mga banal.

2. Upang maisagawa ang gawain ng ministeryo.

3. Upang paghusayin ang Katawan ni Kristo.

Totoo ito. Gayunpaman, dapat tayong magkaroon ng kamalayan na ang mga nagsalin ng Bibliya ay nagdagdag ng bantas, na minsan ay nagbibigay ng nakalulungkot na pagpapakahulugan ng teksto. Kapag tinanggal mo ang mga kuwit sa Efeso 4:12, ibinibigay nito ang ibang kahulugan, na sa aking pinaniniwala ay higit na tama. Tanggalin mo ang mga banta sa Efeso 4:12 at tingnan mo ngayon kung ano ang sinasabi ng berso na ito.




At pinagkalooban niya ang mga iba na maging mga apostol; at ang mga iba’y propeta; at ang mga iba’y evangelista; at ang mga iba’y pastor [poimen] at mga guro;

Sa ikasasakdal ng mga banal sa gawaing paglilingkod sa ikatitibay ng katawan ni Cristo:



Efeso 4:11-12

Ang sinasabi na ngayon ng kasulatan ay ibinigay ng Diyos ang mga apostol, propeta, mga mangangaral ng ebanghelyo, mga pastor at mga guro “ sa ikasasakdal ng mga banal sa gawaing paglilingkod”.

Sa madaling salita, ang mga natatanging tungkulin na pang-ministeryong ito ay ibinigay upang pakaganapin ang mga ordinaryong mga banal na tao upang bigyan sila ng kakayahan na isagawa ang gawain ng ministeryo. Ano ang ibig sabihin nito? Ibig sabihin nito na ang karaniwang mga banal na tao ay makagagawa ng mga gawain ng ministero. Nangangahulugan din ito na ang gawaing ministeryo ay hindi lamang para sa mga partikular na mga apostol at mga guro.

Maisasakatuparan ng mga pastol ang malalaking bahagi ng ministeryo.

Kapag ipinaliliwanag mo ang Efeso 4:11,12 sa ganitong paraan ibinibibay nito ang tungkulin ng ministeryo sa ating lahat at hindi lamang sa iilan na natatanging mga tao. Ito ang nararapat na mangyari, dahil ang Bibliya ay nagsasabi na marami ang tinawag!

Hindi lamang tinawag ng Diyos ang iilan upang isagawa ang Kanyang gawain. Tinawag ng Diyos ang mas maraming mga tao kaysa sa mga tumugon.

Kung ikaw ang Diyos at ikaw ay may malaking gawain na dapat matapos — ang gawain na mailigtas ang buong mundo, ikaw ba ay tatawag lamang ba ng iilang mga tao at ipadadala sila? Siyempre hindi!Tatawag ka ng mas maraming tao at ipadadala sila. Sa kasamaang palad, iilang mga tao lamang ang tumugon sa tawag, samakatuwid, iilan lamang ang sa kalauna’y mapipili upang maglingkod sa ubasan.

Ganoon ba Kalaking Bagay ang Tawag?

Ginawa natin na isang mistikong karanasan ang tawag ng Diyos na kinapapalooban ng pagkarinig ng mga boses, pagkakita ng mga pangitain, at pagkakaroon ng kagila-gilalas na mga karanasang espirituwal. Ito ay isang maling pagpapakahulugan. Marami ang “tinawag” subalit marami ang hindi pa nakakikita ng mga pangitain ni Hesus. Ang itinuturo sa atin ng Bibliya na tayo ay “tinawag” na maging mga banal.


Sa lahat ninyong nangasa Roma, mga iniibig ng Dios, TINAWAG NA MANGAGBANAL…



Mga Taga-Roma 1:7


Sa iglesia ng Dios na nasa Corinto, sa makatuwid baga’y sa mga pinapagingbanal kay Cristo Jesus, NA TINAWAG NA MANGAGBANAL…



1 Mga Taga-Corinto 1:2

Ang mga banal ang inaasahang gumagawa ng gawain batay sa Efeso 4:12. Ngayon maging tapat tayo. Sa ating tawag bilang mga banal, ilan sa atin ang nakarinig na ng hindi pangkaraniwan na mga tinig? Ilan na sa atin ang nagkaroon ng kulog at kidlat na tumakot sa atin patungo sa kaligatasan? Ilan na sa atin ang natapilok patungo sa Damasco? Kakaunting mga Kristiyano pa lamang ang nagkaroon ng ganoong dramatikong tawag mula sa Diyos.

Gayunpaman, ito ay hindi nangangahulugan na tayo ay hindi tinawag na maging mga Kristiyano.

Ang lahat ng mga Kristiyanong ipinanganak- muli ay mayroong higit sa karaniwang tawag sa kanilang buhay na maging mga banal. Ito man ay hindi kagila-gilalas, subalit ito ay tunay na higit na karaniwan. Kung tinatawag mo ang sarili mong isang Kristiyano, samakatuwid ay nakatangagap ka ng tawag kung saan ikaw ay tumugon. Ikaw ay aking pinapaalaman sa iyo kahit hindi mo man nalalaman, ikaw ay nakarinig ng tawag at ikaw ay tumugon sa banal na tawag.

Ano iyong tawag na iyon? Ang tawag na iyon ay ang pananalig na dumating sa iyo ukol sa katotohanan ni Hesukristo. Ang pananalig din na ito ang nagdala sa iyo upang ibigay mo ang iyong buhay kay Kristo at naging sanhi upang ikaw ay maging isang Kristiyanong ipinanganak-muli.

Minsan ang mga taong naghahanap ng mga kagila-gilalas na karanasan ang hindi nakakikita ng higit sa karaniwang pagkilos ng Diyos. Sa paraan din na tayo ay tinawag na maging mga Kristiyano, tatawagin ng Diyos ang marami sa atin na maglingkod sa Kanyang sa isang antas o mas mataas pa. Maaaring hindi ka tinawag sa kapansin-pansing antas ng ministeryo tulad ni Elias subalit ito ay isang tawag pa rin!

Tingnan mo ang ministeryo ng propetang si Samuel. Si Samuel ay nasa templo nang kaniyang matanggap ang tawang ng Diyos.


At ang batang si Samuel ay nangangasiwa sa Panginoon sa harap ni Eli.



1 Samuel 3:1

Subalit pansinin mong si Samuel ay walang alam kung ano ang tawag ng Diyos. Sa katunayan, naisip niyang ito ay natural, ang tinig ng isang lalaki. Maraming tao ang tinawag subalit dahil ang pakiramdam ay likas, tulad ng isang kaisipan, isang ideya o maging isang pananalig, iniisip ni la na hindi sila tinawag. Dahil ang tawag ng Diyos ay hindi masiyadong kakaiba sa mga likas na bagay sa paligid natin, marami ang nag-iisip na sila ay hindi tinawag.

Ang propetang si Samuel ay nagtungo sa kanyang ama-sa-ministeryo na si Eli, na iniisip na tinatawag siya nito. Hindi niya malaman ang pagitan ng isang natural na boses ng tao at sa higit sa karaniwang boses ng Diyos. Ano ang ibig sabihin nito sa atin?

Ang ibig sabihin nito ay ang karaniwan ay hindi kasing dramatiko katulad ng ating inaasahan. Kung ito ay ganito napakadramatiko, maaaring malaman ni Samuel na ang naririnig niya ay hindi tinig ng isang tao.


Na TINAWAG NG PANGINOON si Samuel: at kaniyang sinabi, Narito ako.

At siya’y tumakbo kay Eli, at nagsabi, Narito ako; SAPAGKA’T TINAWAG MO[Eli] AKO.



1 Samuel 3:4-5

Si Eli (ang kanyang pastor o ama-sa-ministeryo) ang tumulong sa kanyang malaman ang tawag ng Diyos sa kanyang buhay.

Ang Pastor na Umiiwas

Napagmasdan ko ang marami sa aking mga miyembro sa simbahan na lumaki sa Panginoon. Nakita ko na tinawag sila ng Diyos at marami sa kanila ang hindi nakakilala sa tawag ng Diyos sa kanilang buhay. Sa katunayan, ilan sa aking pinakamagagaling na pastor ang unang umiiwas sa paksang tinawag sa ministeryo.

Isang pastor ang ayaw tmanggap sa posibilidad na naroon ang tawag ng Diyos. Kaya nabuo sa kanya ang pag-iwas sa paksa at hindi ninais na pag-usapan namin ito kailanman! Sinabi niya sa akin, “Parang awa mo na, masama sa akin ang paksang ito. Ayaw kong pag-usapan ang pagiging isang pastor. Ayaw kong pag-usapan ang kaisipan ng pagiging isang misyonero. Masama sa akin ang paksang ito.” Sa katunayan, naramdaman ko na ako ay sinaway kaya’t iniwasan ko ito dahil ito ay “masama sa kanya”. Subalit nanguna ang Banal na Espiritu Santo at ngayon isa siya sa pinakamatagumpay na mga pastor na may kabuuang oras na nanglilingkod sa ministeryo, sinusunod ang tawag ng Diyos sa kanyang buhay. Nakita mo, maaari kang tawagin kahit hindi mo ito nalalaman, tulad na lamang ni Samuel. Ang kapatid na ito ay tinawag subalit hindi niya ito nalalaman!

Ang Tawag ay Higit sa Karaniwan

Ang tawag sa maliit na ministeryo ay isang tawag pa rin. Ito ay higit pa rin sa karaniwan. Hindi man ito nakakamangha sa panlabas, ito ay isang tawag pa rin. Ako ay wala pang naranasang kulog, kidlat at mga boses sa kalangitan na tumawag sa akin sa minsiteryo. Subalit ako ay tinawag pa rin katulad ng ibang ministro.


…nguni’t ang Panginoon ay wala sa hangin: at pagkatapos ng hangin ay isang lindol; nguni’t ang Panginoon ay wala sa lindol:

At pagkatapos ng lindol ay apoy; nguni’t ang Panginoon ay wala sa apoy: at pagkatapos ng apoy ay isang MARAHANG BULONG NA TINIG.



1 Mga Hari 19:11-12

Kalimitang nangungusap ang Diyos sa pamamagitan ng Kanyang marahang bulong na tinig. Ang marahang bulong na tinig ng pananalig ang nagdala sa akin sa ministeryong ito. Ako ay nagkaroon lamang ng tahimik na pananalig. Ang pananalig na ito ang aking sinusunod hanggang sa mga oras na ito.

Maging Bukas sa Tawag

Nararapat na hikayatin ng mga pastor ang kanilang mga miyembro upang maging bukas sa tawag. Ito ang magpapakawala sa marami pang mga Kristiyano sa higit na kapaki-pakinabang na ministeryo. Ito ang lihim ng pagpapakawala ng maraming tao sa ministeryo na nagdadala ng paglago ng simbahan. Ang isang tao ang makagagawa ng kakaunti, subalit ang maraming tao ay makagagawa ng mas marami. Maaring makabisado lamang ng isang pastor ang pangalan ng isang daan at limampung katao sa kanyang simbahan.

Paanong ang isang tao, na hindi man lamang nakakaalam ng pangalan at mga problema ng karamihan sa mga tao sa kanyang simbahan ang epektibong makakapagpastol sa libu-libong mga tao? Ito ang dahilan kung bakit kailangan natin ang tulong ng maraming mga pastol.

Palagi kong hinihikayat ang bawat isa na maging bukas sa tawag sa ministeryo. Sa katunayan kung tatanungin mo ang aking kongregasyon kung sila ay tinawag o hindi, ang karamihan sa kanila ay sasagot, “Ako ay naniniwala na ako ay tinawag!” Sinabi sa Bibliya na marami ang tinawag at hindi ang iilan lamang.

Nanatili si Samuel sa templo at narinig niya ang tawag ng Diyos. Ang mga seryosong Kristiyano na nagbibigay ng maraming oras na gumagawa ng mga gawain ng ministeryo sa simbahan ang makakarinig sa tawag ng Diyos. Naniniwala rin ako na ang mga Kristiyanong nagbibigay ng oras sa mga bahay-inuman, pagsasaya at iba pa ay hindi nakakarinig sa salita ng Diyos. Kahit na sila ay tinawag, hindi nila ito maririnig dahil sa iba pang mga paglilibang sa kanilang mga buhay.

Sino ang Itinalaga?

Isinisipi nating lahat ang sikat na bersong ito ng Kasulatan sa panalangin


…anomang inyong hingin sa Ama sa aking pangalan, ay maibigay niya sa inyo.



Juan 15:16b

Naniniwala tayo na anumang hilingin natin sa Ama ay ibibigay Niya sa atin. Sa katunayan, mayroon tayong malaking tiwala na ang kasulatang ito ay nababagay sa lahat ng Kristiyano at hindi lamang sa mga apostol. Gayunpaman, ano ang sinasabi ng unang bahagi ng berso? Ang sabi ay,


…nguni’t KAYO’Y HINIRANG KO, AT AKING KAYONG INIHALAL pang kayo’y magsiyaon at magsipagbunga, at upang manatili ang inyong bunga…



Juan 15:16

Ang pagtatalaga at pagpili bang ito ay hindi katulad ng tawag? Magkatulad ang mga ito! Kung naniniwala ka na naririnig ng Diyos Ama ang ating mga panalangin tayo ay dapat na maniwala na tayo ay pinili at itinalaga ng Diyos upang humayo at mamunga.

Ang lahat ay kabilang dito, pati na ikaw. Ang ibig sabihin nito ay ang mga mangagamot na Kristiyano, mga abogado at mga negosyante ay itinalaga rin sa ministro at inaasahang mamumunga ng marami. Ano ang bunga na kanyang sinasabi? Ang bunga ng mga kaluluwa na dinadala sa Panginoon. Ang bunga ng mga taong naitataguyod sa Panginoon. Sino ang gagawa nito? Ang pastol.

Kung inaasahan mo na ang Diyos ay sasagot sa iyong mga panalangin, ikaw ay dapat na namumunga rin ng marami.

Maraming mga tao ang nawawalan ng pag-asa at nagkalat dahil walang sapat na mga pastol. Maraming mga bigating lingkod ng Diyos subalit walang sapat na mga pastol.

Hayaan mong ipakita ko sa iyo ngayon ang sampung dahilan kung bakit ko naiisip na ang bawat Kristiyano ay may kakayahan na magsagawa ng gawain ng isang pastol.

Bakit Maaaring maging Pastol ang Bawat Kristiyano

1. Upang maging isang pastol, ang kailangan mo lamang ay isang hangarin.

Sinasabi sa Bibliya na kung sino man ang mayroong hangarin na maging isang obispo, siya ay naghahangad ng isang magandang bagay. Huwag tayong lumayo sa salita ng Diyos.


Tapat ang pasabi, Kung ang sinoman ay magsisikap na MAGING OBISPO, ay mabuting gawa ang ninanasa.



1 Timoteo 3:1

Sinasabi sa atin ng Salita na kinakailangan natin na magkaron ng isang hangarin upang maging isang obispo. Nawa’y maging malinaw na ang obispo ay nanganghulugan na maging isang pastol o pastor.

Isinalin sa salitang Griyego ang salitang obispo bilang episkopos, na nangangahulugang tagapamahala sa mga lingkod ng Diyos.

Ang pangitain ni Apostol Pablo ay ang pagsama-samahin ang mas maraming tao upang gawin ang gawain ng Diyos.



Samakatuwid inutos niya kay Timoteo na maghanap ng mga tao na mayroong hangarin na maging kabahagi sa ministeryo. Matapos matagpuan ang mga taong may hangarin magsagawa ng gawain, inatasan ni Pablo si Timoteo na siguruhing na ang kanilang mga pangalan ay marangal. Ang lahat ng katangian na inutos ni Pablo kay Timoteo na hanapin ay ukol sa pag-uugali at hindi talento, abilidad o pagpapala.

Ginagawa madali ni Pablong para sa lahat ang maging isang pastol. Ang kailangan mo lamang gawin ay magkaroon ng hangarin at hindi isang mapag-aalinlanganang pag-uugali. Mga pastor, humanap ng mga taong may hangarin na gawin ang gawain ng Diyos na mayroong marangal at matapat na pag-uugali. Kung ito ang itinuturo ng Bibliya na hanapin natin, samakatuwid tayo ay hindi maaari na maging mas espirituwal pa kayasa sa Diyos

Ang ilan sa aking pinakamabungang mga pastor ay hindi kakikitaan ng pagiging pinagpala o talento. Subalit, dahil tinitingnan ng Diyos ang kanilang pagiging matapat at marangal sila ay matagumpay na lumago sa ministeryo.

2. Ang pagiging pastol ay isang likas na yugto ng paglago.


SAPAGKA’T NANG KAYO’Y NANGARARAPAT NANG MAGING MGA GURO dahil sa kaluwatan, ay muling kayo’y nangangailangan na kayo’y turuan ninoman ng mga unang simulain ng aral ng Dios; at naging tulad sa mga nangangailangan ng gatas, at hindi ng pagkaing matigas.



Mga Hebreo 5:12

Nang sumulat si Pablo sa mga Kristiyanong Hebreo, nilinaw niya na siya ay nabigo sa katotohanang sila ay dapat na maging mga guro, ngunit kinakailangan pa rin nila ng mga tagubilin. Nagsasalita siya ukol sa panahon na ikaw ay nararapat na maging guro.

Mayroong panahon sa buhay ng bawat Kristiyano kung kailan siya dapat na makapagturo. Ito ay isang likas na yugto ng paglago. Hindi nito kinakailangan ng anumang natatangi o kagila-gilalas na karanasan sa Diyos upang makapagturo. Ang pagtuturo ang pangunahing tungkulin ng isang mabuting pastol. Ang pagtuturo ay katulad ng pagpapakain sa tupa.

Natuklasan ko na kapag hindi normal lumalago ang mga Kristiyano sa pagiging mga pastol sila ay nagiging masama. Darating ang panahon kung kailan nalalaman na ng ilang mga miyembro ng simbahan kung ano ang eksaktong ipangangaral ng pastor. Alam na nila kung paano niya uumpisahan ang mensahe at paano ito matatapos. Narinig na nila ang parehong mensahe dalawang taon na ang nakalipas. Sila ay nagiging lubos na mapanuri.

Sa medisina, kapag ang isang tao ay mas maraming pagkain kaysa sa kanyang ginagamit, ang pagkain ay nagiging taba at ang tao ay nagiging lubhang mataba. Ang labis na katabaan ay isang delikadong sakit na maaaring pumatay sa iyo. Ito ay nagmula lamang sa pagkain ng sobra at kawalan ng ehersisyo.

Ito ang problema ng maraming mga Kristiyano; wala silang ginagawa sa kaalaman na naibibigay sa kanila tuwing Linggo. Hindi nila kailanman nagagamit ang kaalamang mayroon sila. Hindi nila pinakakain ang sino man. Hindi sila nagmiministeryo sa kanino man. Sila ay nagiging mapanganib para sa kanilang mga sarili!

Ang isang mapanganib na palatandaan na dapat mong binabantayan sa iyong sariling buhay ay kapag ikaw ay naging puno ng mapanirang pamumuna. Ang mga taong madalas mamuna ay kadalasang hindi kabilang sa gawain ng Diyos.

Naalala ko ang isang kaibigan na mapanuri. Marami siyang mga komentong ginagawa ukol sa maraming mga lingkod ng Diyos. Gayunpaman siya mismo ay walang masiyadong ginagawa sa ministeryo at parang isang komentarista lamang. Mag-ingat sa mga Kristiyanong mapunahin! Pinupuno nila ang iyong kaisipan ng lason!

Tayong lahat ay likas na lumago at nagsimulang magturo kapag kailangan nating magturo at magpastol kapag kailangan nating magpastol. Mga pastors, hikayatin ninyo ang inyong mga miyembro na maging mga pastol at nagpapakain sa mga tupa na napapasailalim sa inyo. Hayaan ninyo silang gumawa ng mga paraan sa mga problema at mga makatulong sa mga mahihina. Kaya itong gawin ng lahat!

Naaalala ko ang isa sa aking kasamahan na mangagamot na ang asawa ay ipinasok sa kwarto ng mga manganganak upang magluwal ng sanggol. Sa kasamaang palad, pinatagal ng babae ang paghihintay sa paglabas ng bata kaya’t ang sanggol ay masyadong nahirapan (nagkulang sa oksiheno). Sa kalauna’y nagpasya ang mga mangagamot na operahan ang babae at ipinanganak niya ang batang mayroong sira sa utak. Hindi ko nakita ang batang ito! Pagkaraan ng lima o anim na taon, nakilala ko ang isang taong nakabisita sa babaeng ito at tinanong ko ang tungkol sa bata: “Kumusta na ang bata?”

